Адыгэ бзылъхугъэхэм я усэхэр
«Акрополь» нэгузегъэужьыпIэ IуэхущIапIэм утыку къыщрахьащ «Принт Центр» тхылъ тедзапIэм иджыблагъэ къыщыдэкIа «Антология женской поэзии» тхылъыр. Iуэхур зи жэрдэмри тхылъым и редакторри тхакIуэ Къудей Фаридэщ.
КъыдэкIыгъуэм ихуащ усэ зытххэу «Фейсбук» социальнэ сайтым ныбжьэ- гъу щызэхуэхъуа адыгэ бзылъхугъэхэм я усэхэр. Ахэр егъэджакIуэ Мэржэхъу ФатIимэ, журналист ХьэщIэлI Заирэ, дизайнер цIэрыIуэ Бэджокъуэ Бэллэ (Мейкъуапэ къалэ), Къудей Фаридэ сымэщ. Бзылъхугъэхэр зэхуэсахэм чэзууэ яхутепсэлъыхьащ усэ тхыным зэрыдихьэхам, къалэмыр къащтэным хуэзыгъэуш, дэрэжэгъуэ къезыт Iуэхугъуэхэм, я усэхэр гъащIэм и псэгъэгуфIэ-дахагъэм, лъагъуныгъэм, зыгъэпIейтей Iуэхугъуэхэм зэрытеухуам.
КъыжыIапхъэщ прозэкIэ тха зи усэхэр къыдэкIыгъуэм ихуа Къудей Фаридэ абы и пэкIэ «Черим: дарю добро», «Всё смешалось в доме Эмили», «Си псэм и хэщIапIэ» тхылъ щхьэхуэхэр зэриIэр. Мэржэхъу ФатIимэ, ХьэщIэлI Заирэ, Бэджокъуэ Бэллэ сымэ нэхъапэIуэкIэ газет, журнал зэмылIэужьыгъуэхэм я усэхэр къытехуащ.
Пшыхьым кърихьэлIащ къыдэкIыгъуэм зи усэ ихуахэм я благъэхэр, Iыхьлыхэр, усэ фIыуэ зылъагъухэр, ирагъэблэгъахэр.
ТЕКIУЖЬ Заретэ.
